游東陽涵碧亭劉夢得所賦詩也明日過中興寺遊覽終日記所見
作者：王銍
朝代：宋

paragraphs: 我遊東陽城，隠侯昔所制。
山川無古今，城邑有存廢。
夢寐涵碧亭，草間得遺記。
飛流落天明，噴灑寒玉碎。
停車風雪中，豈特生秋意。
李杜到韓劉，崢嶸相品次。
景因真賞見，遺句細吟味。
假蓋上前峯，提携有兒稚。
明朝春開晴，步到中興寺。
山僧引客遊，佳處相指示。
羣峯四抱圓，浮煙生暖翠。
唐年故刺史，宅作布金地。
報以遺姓存，猶感邑中厲。
寶月生旁邑，應真傳絕藝。
峨峨畫三佛，張吳意能儷。
氣象隨世低，病鶻無猛鷙。
碑陰筆縱橫，才翁雄近世。
疑是蘇躭鶴，去家已千歲。
懷土一來歸，故畫華表字。
上方有重閣，景與衆山會。
一酌玻璃泉，碧色劍鋩淬。
小叢相思樹，紅蘂粲丹荔。
僧言此芳根，草木獨靈異。
上枝花盡開，下實方委墜。
開落俟相見，終始周一歲。
不同桃與李，華實苦相避。
愧師論應實，未辨談實際。
山寒足力疲，蕙帳聊假寐。
交錯佛衣巾，紅綠錯裙袂。
雖非維摩室，天女亦游戲。
起濯古銅壺，凜凜存往製。
滌手焚妙香，剩與洗塵滓。
欹枕聽松風，爲我勤解穢。
幽尋欲黄昏，小圃春物麗。
落日在前峯，駘蕩東君醉。
宮娥失翠鈿，摇蕩誰復制。
風起落花多，翩然如墜珥。
植杖久裴回，羈旅得少慰。
恨無昔人語，剖析發幽秘。
明朝漫回首，長途方聳轡。
綿綿芳草多，天涯亂愁思。